"מאז ומתמיד מעולם לא ביקשתי להתראיין בתוכנית כזו או אחרת". רני רהב מגיב ליקי מנשנפרוינד
תגובתו של רני רהב למאמרו של יקי מנשנפרוינד, שפורסם כאן היום, מובאת כאן במלואה, ללא שינויים. === יקי נכבד, 1. קראתי את מאמרך אשר פורסם במדור דעות בעין השביעית - 30.4.13. 2. השאלה הראשונה ששאלתי את עצמי היא - מיהו יקי מנשנפרוינד? 3. אין לי בעיה עם דעה כל עוד היא לגיטימית, אמיתית ומבוססת. אם תעשה סקר רציני תיווכח שהציבור חושב אחרת ממך. אני מציע לך בעתיד להסתמך על סקרים רציניים שנערכים על פי הכללים המקובלים, ולא על טוקבקיסטים עלומי שם ופחדנים, ובטח שלא על תחושותיך שמונעות ממקום אישי ולא מקצועי. 4. מאז ומתמיד מעולם לא ביקשתי להתראיין בתוכנית כזו או אחרת. לשמחתי התקשורת מזמינה ואני נענה בחפץ לב, וזאת משום שחשוב לי להעביר את המסר העיקרי של דיאלוג דמוקרטי, לא להתלהמות ולא לרוע. 5. לפני שאתה נותן ציונים בוא נאמר את האמת: ב-49 שנותיי הקמתי חברה שהיא הגדולה בישראל בתחומה. אני לא יודע בדיוק מה אתה עשית עם עצמך. אז את הכישלון אולי תייחס לעצמך אבל בטח לא אליי. לגבי אוצר המילים שלי - אני מאחל לך אוצר מילים יצירתי ומרתק כמו שלי. עובדה היא שהביטוי רעה רעה רעה חדר לכל בית בישראל. מאוצר המילים שלך איש לא זוכר כלום, ואני מקווה מאוד שלפחות בני ביתך מכירים אותו. 6. ליצנות - ליצנים הם אנשים מקסימים, אבל הדימוי שלך לא קשור אליי. אבל זו זכותך. כנראה שהקנאה מעבירה אותך על דעתך. 7. טיפשות - היא כנראה המחלקה שלך. כי אחרת לא היית כותב מאמר אווילי על אדם שהוא לכאורה לא חשוב בעיניך. 8. אני בטוח שעל אפך ועל חמתך תמשיך לראות ולשמוע אותי עוד הרבה שנים. 9. אני מאחל לך בריאות. רן רהב